ஜான் மால்கம்

சர் ஜான் மால்கம் (Sir John Malcolm) (2 மே 1769 - 30 மே 1833) இவர் ஒரு இசுக்கொட்லாந்து இராணுவ வீரரும், தூதரும், பிரித்தானிய கிழக்கிந்திய நிறுவனத்தின் நிர்வாகியும், அரசியல்வாதியும், வரலாற்றாசிரியருமாவார் .

ஆரம்ப கால வாழ்க்கை 
இவர் 1769 இல் பிறந்தார். இசுகொட்லாந்து எல்லைப் பகுதியான  எஸ்க்டேலில் வறிய குத்தகைதாரரான ஜார்ஜ் மால்கம் மற்றும் அவரது மனைவி மார்கரெட் ('போனி பெக்கி') ஆகியோரின் பதினேழு குழந்தைகளில் ஒருவராகப் பிறந்தர். இவரது சகோதரர்களில் சர் ஜேம்ஸ் மால்கம், அட்மிரல் சர் புல்டேனி மால்கம் மற்றும் சர் சார்லஸ் மால்கம் ஆகியோர் அடங்குவர். இவர் தனது பதின்மூன்று வயதில் பள்ளி, குடும்பம் மற்றும் நாட்டை விட்டு வெளியேறி, அடுத்த அரை நூற்றாண்டில் கிழக்கிந்திய நிறுவனத்தில் சேர்ந்து தனித்துவத்தை அடைந்தார். உற்சாகமான கதாபாத்திரமான இவருக்கு,  'பாய் மால்கம்' என்று செல்லப்பெயர் சூட்டப்பட்டது; அவர் தனது வாழ்நாள் முழுவதும் கள விளையாட்டு மற்றும் வேடிக்கை மற்றும் விளையாட்டுகளில் இளமை ஆர்வத்தைத் தக்க வைத்துக் கொண்டார். ஆனால் இந்த கொந்தளிப்பான வெளிப்புறத்தின் பின்னால் தீவிரமான அறிவுசார் திறனும் அரசாங்கத்திற்கு கணிசமான திறமையும் உள்ளன.

தொழில் 
கிழக்கிந்திய நிறுவனத்தில் சென்னை இராணுவத்தில் சேர 1783 ஆம் ஆண்டில் சென்னைக்கு வந்த இவர், தனது உடல்நிலையை மீட்டெடுக்க பிரிட்டனில் ஒரு வருடம் கழிப்பதற்கு முன்பு, பதினொரு ஆண்டுகள் ஒரு படைப்பிரிவு வீரராகப் பணியாற்றினார். 1795 ஆம் ஆண்டில் தளபதி சர் அலூர்டு கிளார்க்கின் இராணுவ செயலாளராக இவர் இந்தியா திரும்பினார். கிளார்க் நன்னம்பிக்கை முனையைக் கைப்பற்றும் வழியில் பங்கேற்றிருந்தார். 1799 ஆம் ஆண்டு ஆங்கிலேய-மைசூர்ப் போரில், இவர் ஐதராபாத் படையினருடன் பணியாற்றினார். பின்னர் அமைதி ஆணையத்தின் இணை செயலாளராக மைசூரில் புதிய அரசாங்கத்தை அமைத்தார். அந்த ஆண்டின் பிற்பகுதியில் ஈரானுக்கு ஒரு இராஜதந்திர பணியை வழிநடத்த ஆளுநரால் (மார்னிங்டன் பிரபு, பின்னர் மார்க்வெஸ் வெல்லஸ்லி) தேர்ந்தெடுக்கப்பட்டார். 1801 இல் இவர் திரும்பியதைத் தொடர்ந்து இவர் கொல்கத்தா நகரைச் சேர்ந்த வெல்லஸ்லியின் தனிச் செயலாளரானார். 

1803-05 ஆம் ஆண்டின் ஆங்கிலேய-மராட்டியப் போரில், இவர் சர் ஆர்தர் வெல்லஸ்லியுடன் (முதலாம் ஆளுநரின் பிரதிநிதியாகவும், இராஜதந்திர முகவராகவும் இருந்தார்; இரண்டு மனிதர்களும் வாழ்நாள் முழுவதும் நட்பை உருவாக்கினார்கள்.  1804 ஆம் ஆண்டில் இவர் மைசூரில் பிரிட்டிசு பிரதிநிதியாக நியமிக்கப்பட்டார். ஆனால் 1805-06 ஆம் ஆண்டில் வட இந்தியாவில் தளபதி லேக்குடன் மேலும் சிலகாலம் பணி செய்தார்.

முமபை ஆளுநர் 
1827 இல் இவர் மும்பையின் ஆளுநராக நியமிக்கப்பட்டார். மும்பை உச்சநீதிமன்ற நீதிபதிகளுடன் ஒரு துரதிர்ஷ்டவசமான சண்டை தொடர்பாக சர்ச்சைகள் இருந்தபோதிலும், இவரது ஆளுநர் பதவி பொதுவாக வெற்றிகரமாக இருந்தது. அவர்கள் மும்பையைத் தாண்டி தக்காணப் பீடபூமியில் தங்கள் அதிகார வரம்பை நீட்டிக்க முயன்றனர். இது புனேவின் மராத்தா பேஷ்வாவிடமிருந்து புதிதாக கையகப்படுத்தப்பட்ட பகுதியாகும். தார்மீக வற்புறுத்தலால் உடன்கட்டை ஏறுதலையும் (விதவைகளின் சுய தீக்குளிப்பு), பெண் சிசுக்கொலையையும்  முடிவுக்கு கொண்டுவர, மால்கம் பிப்ரவரி 1830 இல் குசராத்திற்குச் சென்றார். இதற்காக இதே போன்ற சீர்திருத்தங்களை ஆதரித்த இந்து மதத்தின் சுவாமிநாராயண் பிரிவின் நிறுவனர் சகசானந்த் சுவாமியை சந்தித்தார். இவர் சுவாமநாராயண இலக்கியங்களில் நினைவுகூரப்பட்டார்.  தனது முன்னோடி மவுண்ட்ஸ்டுவார்ட் எல்பின்சுடோனுடன் சேர்ந்து, இந்தியாவில் கல்வியை மேம்படுத்துவதற்கும், அரசாங்கத்தின் உயர் பதவிகளுக்கு இந்தியர்களுக்கு பயிற்சியளிப்பதற்கும் ஒரு முன்னோடியாக இருந்தார். மும்பையின் இலக்கியச் சங்கத்தின் தலைவராகவும் பணியாற்றினார்

இங்கிலாந்தில் பணி 
1831 ஆம் ஆண்டில் மால்கம் இறுதியாக பிரிட்டனுக்குத் திரும்பினார், உடனடியாக லான்ஸ்டெஸ்டனின் இராட்டன் பாரோ பெருநகரத்திற்கு நாடாளுமன்ற உறுப்பினரானார். சீர்திருத்த மசோதாவை எதிர்த்து இவரது நண்பர் வெலிங்டனை ஆதரித்தார். இவர் பாரி குடும்பத்தினரிடமிருந்து பெர்க்சயரில் உள்ள வார்பீல்ட் மாளிகையை வாங்கி, அதை புதுப்பிப்பதில் மும்முரமாக இருந்தார். இவரது கடைசி பொதுச் செயல் ஏப்ரல் 1833 இல் கிழக்கிந்திய நிறுவனத்தின் உரிமையாளர்களுக்கு (பங்குதாரர்களுக்கு) ஒரு உரை, அதன் சாசனத்தை புதுப்பிப்பதற்கான அரசாங்கத்தின் விதிமுறைகளை ஏற்கும்படி அவர்களை வற்புறுத்தியது. பின்னர், இவர் பக்கவாதத்தால் பாதிக்கப்பட்டு 30 மே 1833 இல் இறந்தார். இவர் பிக்காடில்லி புனித ஜேம்சு தேவாலயத்தில் அடக்கம் செய்யப்பட்டார்.

நினைவு
வெஸ்ட்மின்ஸ்டர் அபேயின் வடக்குப் பகுதியிலும், மும்பையில் உள்ள டவுன் ஹாலிலும் சர் ஜான் மால்கமின் சிலைகள் உள்ளன. இசுகொட்லாந்தில் லாங்ஹோமுக்கு மேலே, வைட்டா மலையின் உச்சியில் மால்கமின் சாதனைகளை கொண்டாடும் 100 அடி உயர சதுரமும் உள்ளது.

குடும்பம் 
1807 ஆம் ஆண்டில் சர் அலெக்சாண்டர் காம்ப்பெல்லின் இரண்டாவது மகள் இசபெல்லா சார்லோட்டை (மைசூரில்) மணந்தார். இவர்களுக்கு ஜார்ஜ் அலெக்சாண்டர் மால்கம் உட்பட ஐந்து குழந்தைகள் பிறந்தனர். 

ஹென்றி பாட்டிங்கர், சார்லஸ் மெட்காஃப், அலெக்சாண்டர் பர்ன்ஸ் மற்றும் ஹென்றி ராவ்லின்சன் போன்ற புகழ்பெற்ற பல ஆங்கிலேய-இந்திய அரசியல்வாதிகளுக்கு இவர் ஒரு வழிகாட்டியாகவும் உத்வேகமாகவும் இருந்தார்.

குறிப்புகள்

மேலும் படிக்க 
 
 
 
 
 Significant Scots

வெளி இணைப்புகள் 

 

1833 இறப்புகள்
1769 பிறப்புகள்